
9. napirendi pont
Mórágy község településrendezési tervmódosítását megelőző tájékoztatás

Az elmúlt években, Mórágy községben, a 488. hrsz-ú területen jogerős építési engedéllyel lakóház épült. 
Az engedélyezési eljárás során, az építtető kérésére, az Önkormányzat a 488. hrsz-ú területet kivette a rendezési terv előírásaiból, és lehetőséget adott az épület előkert nélküli elhelyezésére, így a lakóépület a 484. hrsz-ú utca felőli telekhatáron épülhetett fel. 
A rendezési tervtől való eltérés a rendezési terv módosítását teszi szükségessé. A 484. hrsz-ú utca egységes képének megjelenése érdekében, az utcában korábban előírt előkert helyett az építési vonalat a lakótelkek homlokvonalában tanácsos kijelölni.

A 488. hrsz-ú ingatlan tulajdonosa, a továbbiakban vagyonbiztonságra hivatkozva jelezte, hogy szeretné a 484. hrsz-ú helyi közút 483., 487., 488. és 489. hrsz-ú lakótelkek előtti útszakaszát magántulajdonba venné, és ezt az útszakaszt részben a 487.hrsz-ú telekkel egyesítené; részben, mint közforgalom elől elzárt magánutat használná. 
Mórágy Község Önkormányzatának az útszakasz vételi szándékkal kapcsolatosan az alábbi lehetséges választási lehetőségei vannak:
· az Önkormányzat az útszakaszt nem adja el, mivel a jelzett útszakasz, út jelentősége a tényleges funkciójánál és szerkezeténél fogva, a község úthálózatába illeszkedik, így az az önkormányzati feladat- és hatáskör ellátását szolgálja, tehát nem kerülhet ki a forgalomképtelen körből. Az Önkormányzat az útszakaszt a helyi közút hálózat részeként megtartja, a földnyilvántartási térképen nem jelzett, de az Önkormányzat törzsvagyonában jegyzett, patakon átvezető közúti híddal együtt.

· amennyiben az Önkormányzat úgy ítéli meg, hogy a jelzett útszakasz, út jelentősége, jellege (a patakon átvezető híddal együtt) a tényleges funkciójánál és szerkezeténél fogva megváltozott, így nélkülözhető a község úthálózatából, illetve az útszakasz az önkormányzati feladat- és hatáskör ellátásához nem szükséges, akkor az kikerülhet a forgalomképtelen vagyoni körből. 
Az önkormányzat tulajdonában álló területen lévő, közforgalom elől el nem zárt, vagy közforgalom elől elzárt magánút forgalomképes.

Az eljárás során figyelemmel kell lenni arra, hogy 

· a forgalomképtelenné minősített ingatlanok forgalomképtelen jellegüket megtartják mindaddig, ameddig a forgalomképtelenséget előíró törvényt nem módosítják, vagy az önkormányzatok az ingatlanjelleget településrendezési eszközökkel meg nem változtatják. 

· helyi közút megszüntetését, illetve helyi közút önkormányzat tulajdonában álló területen lévő, közforgalom elől el nem zárt, vagy közforgalom elől elzárt magánúttá való minősítését, a tulajdonos (kezelő) kérelmére a közlekedési hatóság engedélyezheti.
Az utak jellegének megváltoztatása során szem előtt kell tartani:

· „A közúti közlekedésről” szóló 1988.évi I. törvény (Kktv.) 32.§ (1) bekezdése szerint: Az úthálózat közutakból és a közforgalom elől el nem zárt magánutakból áll.  

A Kktv. 32.§ (3) bekezdése szerint: 

„Ha az (1) bekezdésben megjelölt utak forgalmi jellege (az út jelentősége, forgalmi terhelése és a forgalom összetétele) megváltozik, a 29. §, illetve a 46/A. § szerint hatáskörrel rendelkező közlekedési hatóság országos közút esetén a vagyonkezelő, helyi közút és magánút esetén a tulajdonos kérelmére a vonatkozó elfogadott terület-, illetve településrendezési eszközök szükség szerinti módosítását követően az országos közút helyi közúttá vagy magánúttá, a helyi közút országos közúttá vagy magánúttá, a magánút helyi közúttá vagy országos közúttá minősítéséről határozatot hoz. Az utak tulajdonosai ezt követően az utak tulajdonjogának egymás javára, térítés nélkül történő átadásáról a változások ingatlan-nyilvántartáson való átvezetésére alkalmas megállapodást kötnek.”
· „A közúti közlekedésről szóló 1988.évi I. törvény végrehajtásáról” szóló 30/1988. (IV.21.) MT rendelet23/A.§ (1) – (2)  bekezdése szerint: 
(1) „A Tv. 32.§-ának (3) bekezdésében szabályozott eljárás megindítására irányuló kérelmet indokolni kell. 
A kérelemhez mellékelni kell:

a) a forgalmi adatokat, azok változását (pl. a forgalom nagysága, a forgalom összetétele),

b) az útnyilvántartási adatokat (pl. az út száma, jele, km szelvénye, neve, helyrajzi száma, hossza, közigazgatási hovatartozása, kategóriába sorolása),

c) az út területét képező földrészlet ingatlan-nyilvántartási tulajdoni lapjának hiteles másolatát és térképmásolatát,

d) az átadó és az átvevő útkezelő előzetes megállapodását az átadás feltételeiről, az átmeneti intézkedésekről és az átadás-átvétellel kapcsolatos jogokról, kötelezettségekről,

e) az átadni kívánt út vagy útszakasz főbb műszaki és minőségi adatait.

(2) A változásoknak az ingatlan-nyilvántartáson való átvezetéséhez szükséges megállapodás megkötését és az út tulajdonjogának ingatlan-nyilvántartási bejegyzését az átvevő félnek kell kezdeményeznie.”
· „Az utak építésének, forgalomba helyezésének és megszüntetésének engedélyezéséről” szóló 93/2012. (V.10) Korm. rendelet 3.§-a értelmében:
„Az építéshez, a forgalomba helyezéshez és a megszüntetéshez – a 4. §-ban foglalt kivételekkel – a közlekedési hatóság (a továbbiakban: hatóság) engedélye szükséges.”

Mivel a 93/2012. (V.10) Korm. rendelet a közutak, a közforgalom elől el nem zárt magánutak, valamint ezek műtárgyai és tartozékai építésére, korszerűsítésére, forgalomba helyezésére, megszüntetésére, fennmaradására vonatkozó szabályokat tartalmazza, hidak esetében is e jogszabályokat kötelező betartani. 
Mindezek alapján megállapítható, hogy az útszakasz átminősítését meg kell előznie egy hatósági eljárásnak. Mindaddig, amíg ez a hatósági eljárás be nem fejeződik, illetve az érintett ingatlanok közút jellege nem változik meg az ingatlan nyilvántartásban, nem lehet ezen ingatlanok elidegenítéséről dönteni.
A Kktv. 46.§-a   a helyi önkormányzat képviselő-testületét jelöli meg a helyi közutak kezelőjeként. Megállapítható, hogy a helyi közút biztonságos közlekedésre alkalmas, valamint annak közvetlen környezete esztétikus és kulturált voltáról, a közút tisztántartásáról, a hó eltakarításról, az út síkosság elleni védekezéséről, valamint a közút forgalmi rendjének kialakításáról való gondoskodás a települési önkormányzat képviselő-testületének a feladata.

Ezt a feladatot az önkormányzat képviselő-testületének a 484. és 493. hrsz-ú utak vonatkozásában is el kellene végeznie. Jelenleg a 493. hrsz-ú út járhatatlan, fákkal benőtt.

A helyszínen megállapítható, hogy a 493. hrsz-ú út jelenleg csak a patakon átvezető hídon közelíthető meg, mely a földnyilvántartási térképen nem szerepel, de része az önkormányzati törzsvagyonnak. 
A híd valószínűleg engedély nélkül került felújításra, teherbírása kérdéses, helyszínrajzi elrendezése vitatható. A híd vonatkozásában is be kell tartani a 93/2012. (V.10) Korm. rendelet előírásait, ezért az elvégzett felújítási munkákra a fennmaradási engedélyt meg kell kérni.
Szekszárd, 2014. március 19.

